Ouers kry skoknuus: Dokters kan ‘niks meer vir Giovanni doen’Giovanni Hendriks in Maart in die hospitaal. (Foto: Verskaf) Net meer as tien dae nadat Giovanni Hendriks (18) van Pretoria veronderstel was om ná maande in die hospitaal eindelik ontslaan te word, het dokters Donderdag aan sy ouers gesê dat medici niks meer vir hul tienerseun kan doen nie. Giani en Elize Hendriks, Giovanni se ouers, het aan Maroela Media gesê Giovanni se dokter het vanoggend die hartverskeurende nuus gedeel dat daar net te veel skade aangerig is toe Giovanni verlede week aan kos in die Kalafong-hospitaal verstik het. Maroela Media het vroeër berig weens die hoesery het van die kos in sy lugweg en daarna longe beland. Dit het daartoe gelei dat sy hart gaan staan het. Giovanni kon genadiglik bygebring word, maar sy brein het ná die voorval begin swel. Volgens Giani het die swelling op sy seun se brein vandeesweek al erger geword en sy hartklop bly ŉ bekommernis. Giovanni is steeds afhanklik van die ventilator waaraan hy verlede week gekoppel is. Hy word tans met behulp van pynmedikasie onder verdowing in die hospitaal se waakeenheid gehou. “Hulle sê hulle kan hom nie meer help nie. Daar is te veel skade en hy ly te veel.” Die ouerpaar weier egter om dié nuus te aanvaar. “Ons ken ons kind. Ons gaan aanhou waar [die dokters] ophou. Hulle sal die wonderwerk aanskou. God sal aangaan waar hulle ophou.” Giovanni Hendriks (Foto: Verskaf) Volgens Giani is dit nie blote toeval dat Giovanni weer bygebring kon word ná die gehoesery nie. “God sou hom nie wegvat en weer terugbring sodat hy net 11 dae later kan doodgaan nie.” Die egpaar glo daar is vordering in Giovanni se toestand al is dit hoe gering. Giovanni is in Maart in die hospitaal opgeneem nadat hy aanvanklik oor ŉ seer keel gekla het, en toe ŉ uur later glad nie meer kon beweeg nie. Hy is met Guillain-Barré-sindroom gediagnoseer, die tweede keer in sy lewe dat hy dié sindroom opdoen. Die eerste keer was agt jaar gelede en hy het destyds ten volle herstel. Hendriks sê hoewel Giovanni se herstelpad dié keer veel langer was, het hy ook tot onlangs merkwaardige verbetering getoon. Waar hy aanvanklik heeltemal verlam was toe hy in die hospitaal opgeneem is, kon hy voor die jongste terugslag al alles behalwe sy hande en voete beweeg. Lees alle vorige berigte oor Giovanni Hendriks op Maroela Media.